KIRJALLINEN KYSYMYS E-1843/03 esittäjä(t): Charles Tannock (PPE-DE) neuvostolle. Komission näkemys, jonka mukaan terroriteot eivät ole ihmisoikeusrikkomuksia.



Virallinen lehti nro 051 E , 26/02/2004 s. 0146 - 0146



KIRJALLINEN KYSYMYS E-1843/03 esittäjä(t): Charles Tannock (PPE-DE) neuvostolle (3. kesäkuuta 2003) Aihe: Komission näkemys, jonka mukaan terroriteot eivät ole ihmisoikeusrikkomuksia Vuosittaisesta ihmisoikeuskysymyksiä koskevasta mietinnöstä (Van Hecke) viime vuonna Euroopan parlamentin ulkoasioiden valiokunnassa käydyssä keskustelussa komission edustaja pyysi poistamaan erään mietintöön jätetyn tarkistuksen vedoten komission viralliseen kantaan, jonka mukaan terroriteot eivät kuulu ihmisoikeusrikkomuksiin vaan ne ovat tavallisia rikoksia, jotka pitäisi käsitellä kansallisissa tuomioistuimissa. Tämä näytti olevan myös Eurooppa-neuvoston kanta, koska se kieltäytyi EU:n lakiasiantuntijoiden neuvosta allekirjoittamasta New Delhissä marraskuussa 2001 pidetyssä EU:n ja Intian huippukokouksessa Intian hallituksen kanssa annettavaa yhteistä julistusta, jossa terroritekojen katsottiin olevan vakavia ihmisoikeusrikkomuksia. Tämä kysymys nousi jälleen esille kansainvälisen rikostuomioistuimen perustamista koskevien neuvottelujen päätösvaiheessa kesällä 1998. Kansainvälisen rikostuomioistuimen perustamista koskevan Yhdistyneiden kansakuntien täysvaltaisten lähettiläiden diplomaattisen konferenssin päätösasiakirjaan liittyvän päätöslauselman liitteessä I sanotaan, että terroriteot tekijästä riippumatta ovat vakavia rikoksia kansainvälisen yhteisön kannalta. Siinä pahoitellaan, että mistään sellaisesta yleisesti hyväksyttävästä terroririkoksen määritelmästä, jonka perusteella tällainen rikos voisi kuulua kyseisen tuomioistuimen tuomiovaltaan, ei päästy yksimielisyyteen. Liitteessä todetaan myös, että kansainvälisen rikostuomioistuimen perussääntöön sisältyy tarkistusmekanismi, jolla tuomioistuimen tuomiovaltaa on myöhemmin mahdollista laajentaa, ja suositetaan, että perussäännön artiklan 123 mukainen tarkistuskonferenssi pyrkisi saamaan aikaan sellaisen terrori- ja huumerikoksiin sovellettavan määritelmän, jotta ne voidaan sisällyttää rikostuomioistuimen tuomiovaltaan kuuluvien rikosten joukkoon. Sen lisäksi, että terroriteon määritelmästä ei ole päästy sopimukseen, perussäännön tekstissä ei ole mitään sellaista sanamuotoa, jonka perusteella voitaisiin päätellä, että tekstissä mainittujen rikosten olisi oltava valtion tekemiä tai että erityisesti terroristit ja terroriteot eivät kuuluisi perussäännön piiriin. Sitä paitsi sekä Amnesty International että Human Rights Watch vahvistivat Euroopan parlamentin ulkoasiain valiokunnan viime vuonna järjestämässä virallisessa kuulemistilaisuudessa, että ne pitivät syyskuun 11. päivän hyökkäyksiä ihmisoikeusrikoksina. Onko komission virallinen kanta edelleen se, että terroriteot eivät ole ihmisoikeusrikkomuksia, ja kannattaako komissio terroririkosten sisällyttämistä kansainvälisen rikostuomioistuimen perussäännössä mainittuihin rikoksiin? Vastaus (7. lokakuuta 2003) Neuvosto ei ole tässä vaiheessa keskustellut terroritekojen mahdollisesta sisällyttämisestä Kansainvälisen rikostuomioistuimen Rooman perussääntöön tarkistuskonferenssissa. Rooman perussäännön tulkinnan osalta neuvosto viittaa kysymykseen E-0390/02 antamaansa vastaukseen.